לילה לא שקט (סרט, 2025)

"לילה לא שקט" (באנגלית: Silent Night, Deadly Night) הוא סרט סלאשר אמריקאי משנת 2025, שנכתב ובוים בידי מייק פי. נלסון. הסרט הוא רימייק לסרט המקורי משנת 1984, ובו מככב רוהאן קמפבל בדמותו של בילי צ'פמן, לצדם של רובי מודין, דייוויד לורנס בראון, דייוויד טומלינסון ומארק אצ'יסון.

הסרט הוקרן בבכורה עולמית בפסטיבל "Fantastic Fest" ב-21 בספטמבר 2025, ועתיד לעלות לאקרנים בארצות הברית ב-12 בדצמבר 2025 בהפצת חברת "Cineverse".

 תקציר העלילה 
לאחר שהיה עד לרצח הוריו בערב חג המולד, בילי גדל והופך מדי חג מולד לרוצח סדרתי דמוי-סנטה קלאוס שמחסל פורעי-חוק בדרכים מקוריות ואכזריות. אך עולמו מתערער כאשר פאם, צעירה מסתורית, נכנסת לחייו.

 צוות השחקנים 
 רוהאן קמפבל – בילי צ'פמן
 רובי מודין – פאם
 מארק אצ'יסון – צ'ארלי
 דייוויד לורנס בראון
 דייוויד טומלינסון

 הפקה 
 פיתוח 
סרט זה מהווה רימייק שני לסרט המקורי משנת 1984, לאחר העיבוד המחודש "לילה שקט" שביים סטיבן סי. מילר ועלה לאקרנים בשנת 2012. מילר ציין באותה עת כי הוא מצפה להפיק סרט המשך והביע בפני אתר "Dread Central" את נכונותו לשוב לביים אם הסרט יזכה להצלחה מסחרית. עם זאת, על אף שנערכו דיונים בין המפיקים למילר על המשך עלילתי רחב היקף יותר, כישלונו הכלכלי של הסרט מנע את מימוש התוכניות.

בתחילת 2020 הציע הבמאי ג'ו בגוס רימייק חדש לסרט, שבמרכז עלילתו עמד סנטה רובוטי היוצא משליטה, אך ההצעה נדחתה כיוון שחרגה יתר על המידה מחומר המקור. במרץ 2021 נמסר כי ההפקה מתבצעת בשיתוף "Orwo Studios" ו-"Black Hanger Studios", ששיתפו פעולה קודם לכן בהפקת "שובו של הג'יפרס קריפרס". סקוט שנייד ודניס וייטהד, ששימשו כמפיקים בפועל בסרט המקורי, צורפו לצוות ההפקה כמפיקים יחד עם אנתוני מאסי, ג'ייק סיל, ג'יימי ר. תומפסון וטרי בירד. על אף שבאותו שלב טרם הוכרזו במאי או תסריטאי, האולפן הציב יעד להפצה בשנת 2022. באוקטובר 2022 אישר שנייד כי הפיתוח נמשך, וכי נשכר תסריטאי חדש ששמו לא פורסם.

בנובמבר 2024 חודש הפיתוח, הפעם ללא מעורבותם של "Orwo" ו-"Black Hanger". הבמאי והתסריטאי מייק פי. נלסון צורף לפרויקט, בעוד בראד מיסקה מאתר "Bloody Disgusting" וברנדון היל מונו למפיקים בפועל. חברת ההפצה "Cineverse" קבעה מועד הפצה משוער לשלהי שנת 2025.

החיפושים אחר אתרי צילומים החלו בפברואר 2025 בעיירות סלקירק, קרמן, סטונוול ושטיינבך, בעוד הליהוק התקיים בעיר ויניפג. באפריל 2025 לוהק רוהאן קמפבל לגילום דמותו של בילי צ'פמן, אותו גילם במקור רוברט בריאן וילסון. באותו חודש הצטרפו לצוות השחקנים גם רובי מודין, מארק אצ'יסון, דייוויד לורנס בראון ודייוויד טומלינסון, כאשר דווח שמודין תגלם עמיתה לעבודה של בילי שהוא מאוהב בה נכזבות.

הסרט מומן בידי Bondit Media Capital ו־Royal Bank of Canada.

 צילומים 
צילומי הסרט החלו ב-17 באפריל 2025 בוויניפג, קנדה, כשעליהם הופקד צלם הקולנוע ניק יונקרספלד.

 הפצה 
בכורת הסרט התקיימה ב-21 בספטמבר 2025 כהקרנה סודית במסגרת פסטיבל "Fantastic Fest". הסרט עתיד לצאת להקרנה מסחרית בבתי הקולנוע בארצות הברית ב-12 בדצמבר 2025 בהפצת חברת "Cineverse".

בפברואר 2025 רכשה חברת-הבת "Sixth Dimension" מבית "StudioCanal", המתמחה בסוגות קולנועיות נישתיות, את זכויות ההפצה הבינלאומיות לסרט – מהלך שהיה הרכישה הראשונה של המותג החדש. "StudioCanal" תפיץ את הסרט ישירות בבריטניה, אירלנד, צרפת, גרמניה, אוסטרליה, ניו זילנד, בנלוקס ופולין, וכן תטפל במכירות לשווקים נוספים במסגרת שוק הקולנוע האירופי.

 ביקורות 
באתר הביקורות "Rotten Tomatoes" קיבל הסרט את הציון 86% על סמך 14 ביקורות.

 קישורים חיצוניים 

 הערות שוליים 

קטגוריה:סרטי אימה אמריקאיים
קטגוריה:סרטי אימה מ-2025
קטגוריה:סרטים אמריקאיים משנת 2025
קטגוריה:סרטי סלאשר אמריקאיים
קטגוריה:סרטי אימת-חג: חג המולד